ኢንስቲትዩቱ  82  ቴክኖሎጂዎችንና ምክረ ሐሳቦችን  ማሠራጨቱን  አስታወቀ
የኢትዮጵያ ግብርና ምርምር ኢንስቲትዩት በዘንድሮ የበጀት ዓመት ስድስት ወራት ውስጥ 82 የግብርና ቴክኖሎጂዎችና ምክረ ሓሳቦችን በማውጣት ለተጠቃሚዎች  ማሠራጨቱን  ገለጸ  ።በኢንስቲትዩቱ የኮሚኒኬሽን ዳይሬክተር አቶ ፍሰሃ ዘገየ ለዋልታ እንደገለጹት በግማሽ ዓመቱ   70 የተለያዩ የግብርና ቴክኖሎጂዎችና ምክረ ሓሳቦችን ለተጠቃሚዎች  ለማቅረብ ታቅዶ  82 የሚደርሱትን ማቅረብ ችሏል ።ኢንስቲትዩቱ  አዳዲስ የሚወጡ  የግብርና ቴክኖሎጂና ምክረ ሓሳቦችን በተሻለ መልኩ  ተግባራዊ  ለማድረግ  በግማሽ ዓመቱ  21ሺ 709 አርሶና አርብቶ አደሮችን ለማሠልጠን  አቅዶ  23 ሺ 920 የሚሆኑት በቴክኖሎጂ ማላመድ ሥልጠና እንዲያገኙ ተድርጓል ።በአገሪቱ  የጥጥ  ምርታማነትን ለማሳደግ የሚያስችሉ ቴክኖሎጂዎችን  ወደ አገር ውስጥ እንዲገቡ በማድረግ ኢንስቲትዩቱ  ተባዮችን የሚቋቋም  ምርጥ  የጥጥ ዝርያን  ለማሠራጨት  በወረር ፣ ተንዳሆ፣ አሳይታ ፣አሞቴ፣ ውይጦ፣ አሶሳና ፓዌ የሙከራ ሥራዎች እየተካሄዱ  መሆኑ አቶ ፍሰሃ አስረድተዋል ።የኢትዮጵያ  ግብርና ምርምር ኢንስቲትዩት በዘንድሮ የበጀት ዓመት 586 የግብርና ቴክኖሎጂዎችና ምክረ ሓሳቦችን  ለተጠቃሚዎች  ለማቅረብ  አቅዶ እየሠራ መሆኑን  ዋልታ ኢንፎርሜሽን ማዕከል ዘግቧል ።       